Απόφαση της Επιτροπής

της 8ης Σεπτεμβρίου 2000

για τον καθορισμό των μεθόδων κτηνιατρικών ελέγχων σε προϊόντα από τρίτες χώρες που προορίζονται για εισαγωγή σε ελεύθερες ζώνες, ελεύθερες αποθήκες, τελωνειακές αποθήκες ή εμπορευόμενους που προμηθεύουν διασυνοριακά θαλάσσια μεταφορικά μέσα

[κοινοποιηθείσα υπό τον αριθμό Ε(2000) 2532]

(Κείμενο που παρουσιάζει ενδιαφέρον για τον ΕΟΧ)

(2000/571/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες(1), και ιδίως το άρθρο 12 παράγραφος 12 και το άρθρο 13 παράγραφος 6,

Εκτιμώντας τα ακόλουθα:

(1) Η οδηγία 97/78/ΕΚ καθορίζει τις απαιτήσεις για τον έλεγχο των προϊόντων ζωικής προέλευσης που εισάγονται στην Κοινότητα σε συνοριακούς σταθμούς επιθεώρησης, για να προστατεύσει την υγεία των ζώων και τη δημόσια υγεία.

(2) Τα φορτία προϊόντων που παρουσιάζονται για εισαγωγή σε ελεύθερες ζώνες, ελεύθερες αποθήκες, ή τελωνειακές αποθήκες μπορούν να γίνονται αποδεκτά μόνον εάν το πρόσωπο που είναι υπεύθυνο για τη φόρτωση έχει δηλώσει προηγουμένως ότι τα προϊόντα προορίζονται τελικά για ελεύθερη κυκλοφορία ή για κάποια άλλη χρήση.

(3) Τα προϊόντα που δεν ανταποκρίνονται στις κοινοτικές απαιτήσεις μπορούν να παρουσιάζονται στην είσοδο σε αποθήκες σε ελεύθερες ζώνες, σε ελεύθερες αποθήκες ή σε τελωνειακές αποθήκες και να χρησιμοποιηθούν σε διασυνοριακά θαλάσσια μέσα μεταφοράς. Δεδομένου ότι τα προϊόντα αυτά δημιουργούν πρόσθετο κίνδυνο για την υγεία των ζώων και τη δημόσια υγεία στην Κοινότητα, πρέπει να υποβάλλονται σε συμπληρωματικούς ελέγχους, για να διασφαλίζεται ο ορθός χειρισμός των προϊόντων κατά τη μεταφορά, την αποθήκευση και την παράδοσή τους, ώστε να παρεμποδίζεται η διάθεσή τους στην κοινοτική αγορά.

(4) Για να καταστεί δυνατός ο έλεγχος και η πραγματική δυνατότητα εντοπισμού της προέλευσης των φορτίων των προϊόντων που δεν ανταποκρίνονται στις κοινοτικές απαιτήσεις, πρέπει να καταστούν σαφείς οι λεπτομέρειες χρησιμοποίησης των διαφόρων πιστοποιητικών που προβλέπονται στην οδηγία 97/78/ΕΚ καθώς επίσης και οι απαιτήσεις για τη σήμανση αυτών των αποστολών κατά την αποθήκευση, για να καθίσταται δυνατή η άμεση αναγνώρισή τους.

(5) Ο επίσημος κτηνίατρος στο συνοριακό σταθμό επιθεώρησης εισόδου πρέπει να διασφαλίζει την υγιεινή και την ασφάλεια των μη σύμφωνων προϊόντων που μεταφέρονται προς και από τις αποθήκες πριν από την έγκριση της αποστολής και, σε περίπτωση μετακίνησης σε αποθήκες σε ένα άλλο κράτος μέλος, ότι η αρμόδια αρχή αυτού του κράτους μέλους έχει επιτρέψει στην αποθήκη προορισμού να αποδεχτεί αυτό το είδος προϊόντος.

(6) Οι αποθήκες στις οποίες παραδίδονται και αποθηκεύονται τα μη ανταποκρινόμενα στις κοινοτικές απαιτήσεις προϊόντα πρέπει να βρίσκονται υπό τον έλεγχο της αρμόδιας αρχής και πρέπει να τηρούνται πραγματικά μητρώα που να επιτρέπουν τη δυνατότητα εντοπισμού της προέλευσης όλων των προϊόντων που διέρχονται από την αποθήκη.

(7) Πρέπει να διευκρινιστούν οι έλεγχοι που πρέπει να διενεργούνται από τον επίσημο κτηνίατρο στα μη ανταποκρινόμενα στις κοινοτικές απαιτήσεις προϊόντα όταν τα προϊόντα έχουν εισέλθει, είναι αποθηκευμένα ή πρόκειται να εξέλθουν από τις αποθήκες, καθώς και το κατά πόσο έχει επιτραπεί η διαίρεση των φορτίων κατά την αποθήκευση.

(8) Πρέπει να θεσπιστούν η διαδικασία κοινοποίησης και οι λεπτομέρειες πιστοποίησης που πρέπει να συνοδεύουν τα φορτία που αποστέλλονται από εμπορευόμενους που προμηθεύουν απευθείας διασυνοριακά μέσα θαλάσσιας μεταφοράς, ώστε να εξασφαλιστεί ένα αποτελεσματικό σύστημα ελέγχου στο σημείο παράδοσης.

(9) Οι εμπορευόμενοι που προμηθεύουν διασυνοριακά μέσα θαλάσσιας μεταφοράς και οι αποθήκες που χρησιμοποιούν πρέπει να ευρίσκονται υπό την εποπτεία της αρμόδιας αρχής.

(10) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Όλα τα προϊόντα που δεν ανταποκρίνονται στις κοινοτικές απαιτήσεις και γίνονται αποδεκτά υπό τελωνειακή εποπτεία και μετακινούνται προς ή από ή αποθηκεύονται σε αποθήκες σε ελεύθερες ζώνες, ελεύθερες αποθήκες ή τελωνειακές αποθήκες πρέπει να συνοδεύονται από το πιστοποιητικό που αναφέρεται στο άρθρο 5 παράγραφος 1 της οδηγίας 97/78/ΕΚ το οποίο εκδίδεται από τον επίσημο κτηνίατρο.

2. Κατά παρέκκλιση της ανωτέρω παραγράφου 1, το πιστοποιητικό που αναφέρεται στο άρθρο 13 παράγραφος 2 στοιχείο α) της οδηγίας 97/78/ΕΚ πρέπει να χρησιμοποιείται για να συνοδεύει όλα τα φορτία προϊόντων που δεν ανταποκρίνονται στις κοινοτικές απαιτήσεις τα οποία απεστάλησαν από μία αποθήκη σε ένα διασυνοριακό μέσο θαλάσσιας μεταφοράς απευθείας ή μέσω μιας ειδικά εγκεκριμένης αποθήκης που αναφέρεται στο άρθρο 13 παράγραφος 2 στοιχείο α) της οδηγίας 97/78/ΕΚ.

3. Σε περίπτωση μη ανταποκρινόμενων προς τις κοινοτικές απαιτήσεις προϊόντων τα οποία μεταφέρονται απευθείας από ένα τελωνειακό σταθμό επιθεώρησης σε ένα διασυνοριακό μέσο θαλάσσιας μεταφοράς, το φορτίο πρέπει να συνοδεύεται από δύο πιστοποιητικά, από αυτό που αναφέρεται στο άρθρο 5 παράγραφος 1 και από αυτό που αναφέρεται στο άρθρο 13 παράγραφος 2 στοιχείο α) της οδηγίας 97/78/ΕΚ.

4. Τα πρωτότυπα κτηνιατρικά έγγραφα ή πιστοποιητικά που φθάνουν με φορτία μη ανταποκρινόμενων στις κοινοτικές απαιτήσεις προϊόντων από τρίτες χώρες πρέπει να παραμένουν με το φορτίο. Κατά τη διάρκεια των ελέγχων που αναφέρονται στο άρθρο 12 παράγραφος 2 της οδηγίας 97/78/ΕΚ, ο επίσημος κτηνίατρος πρέπει να κάνει αντίγραφα αυτών των κτηνιατρικών εγγράφων τα οποία πρέπει να κρατηθούν στο συνοριακό σταθμό ελέγχου.

5. Τα φορτία μη ανταποκρινόμενων στις κοινοτικές απαιτήσεις προϊόντων που αποθηκεύονται σε αποθήκες πρέπει να σημαίνονται πάντα, σε κάθε μονάδα, με το μοναδικό αριθμό του αντίστοιχου πιστοποιητικού που αναφέρεται στο άρθρο 5 παράγραφος 1 της οδηγίας 97/78/ΕΚ, ώστε να καθίσταται δυνατή η αναγνώριση.

6. Όταν ένα φορτίο μη ανταποκρινόμενων στις κοινοτικές απαιτήσεις προϊόντων διαιρείται σε δύο ή περισσότερα μέρη σε μία αποθήκη σε μία ελεύθερη ζώνη, μία ελεύθερη αποθήκη ή μία τελωνειακή αποθήκη, ο επίσημος κτηνίατρος πρέπει να εκδώσει ένα νέο πιστοποιητικό για κάθε μέρος του φορτίου. Για να επιτρέπεται η δυνατότητα εντοπισμού της προέλευσης, όλα τα νεοεκδιδόμενα πιστοποιητικά πρέπει να διασταυρώνονται με το πρωτότυπο πιστοποιητικό που αναφέρεται στο άρθρο 5 παράγραφος 1 της οδηγίας 97/78/ΕΚ που έφθασε στην αποθήκη μαζί με τα προϊόντα. Αυτό το πρωτότυπο πιστοποιητικό άφιξης πρέπει να κρατείται από τον επίσημο κτηνίατρο.

Άρθρο 2

Η μεταφορά των φορτίων που αναφέρονται στο ανωτέρω άρθρο 1 προς και από τις αποθήκες που έχουν εγκριθεί δυνάμει του άρθρου 12 παράγραφος 4 στοιχείο β) ή του άρθρου 13 παράγραφος 1 της οδηγίας 97/78/ΕΚ υπόκειται στους ακόλουθους όρους:

- ο επίσημος κτηνίατρος του τελωνειακού σταθμού επιθεώρησης πρέπει να ικανοποιηθεί, εάν είναι αναγκαίο ερχόμενος σε επαφή με την σχετική αρμόδια αρχή, σχετικά με το ότι η αρχή που είναι αρμόδια για τις εγκαταστάσεις προορισμού έχει εγκρίνει την αποθήκη στην ελεύθερη ζώνη, την ελεύθερη αποθήκη, την τελωνειακή αποθήκη ή τον εμπορευόμενο που προμηθεύει διασυνοριακά μέσα θαλάσσιας μεταφοράς για να αποδεχτεί αυτό το είδος προϊόντος που δεν είναι σύμφωνο με τους κοινοτικούς κανόνες,

- η αρμόδια αρχή που είναι υπεύθυνη για τις εγκαταστάσεις αποστολής ενημερώνει την αρμόδια αρχή που είναι υπεύθυνη για τις εγκαταστάσεις προορισμού μέσω του δικτύου Animo,

- οι σφραγίδες που χρησιμοποιούνται και που αναφέρονται στο άρθρο 12 παράγραφοι 7 και 8 της οδηγίας 97/78/ΕΚ πρέπει να είναι τέτοιες ώστε να θραύονται μόλις ανοιχθεί το όχημα ή το εμπορευματοκιβώτιο,

- τα μέσα χερσαίας μεταφοράς που χρησιμοποιούνται για τη μεταφορά μη ανταποκρινόμενων στις κοινοτικές απαιτήσεις προϊόντων πρέπει να καθαρίζονται και να απολυμαίνονται μετά από τη χρήση, όποτε είναι αναγκαίο,

- τα φορτία πρέπει να φθάνουν στον προβλεπόμενο προορισμό τους εντός 30 ημερών από την αποστολή, διαφορετικά το ζήτημα πρέπει να παραπέμπεται στις τελωνειακές αρχές για περαιτέρω έρευνα.

Άρθρο 3

1. Οι εγκεκριμένες αποθήκες σύμφωνα με το άρθρο 12 παράγραφος 4 στοιχείο β) της οδηγίας 97/78/ΕΚ, επιπλέον των απαιτήσεων του εν λόγω άρθρου, πρέπει τουλάχιστον:

- να ευρίσκονται υπό τον έλεγχο της αρμόδιας αρχής,

- να διαθέτουν διευκολύνσεις φαξ και τηλεφώνου προς χρήση από τον επίσημο κτηνίατρο.

2. Το μητρώο εισόδων και εξόδων που αναφέρεται στο άρθρο 12 παράγραφος 4 στοιχείο β) τρίτη περίπτωση της οδηγίας 97/78/ΕΚ που πρέπει να κρατείται σε μία εγκεκριμένη αποθήκη πρέπει να εξασφαλίζει τη δυνατότητα εντοπισμού της προέλευσης των φορτίων και τη συμφωνία των ποσοτήτων του υλικού που εισέρχεται και εξέρχεται από την αποθήκη. Επιπλέον των στοιχείων που προσδιορίζονται στο άρθρο 12 παράγραφος 4 στοιχείο β) της οδηγίας 97/78/ΕΚ, το μητρώο πρέπει να περιλαμβάνει τα ακόλουθα στοιχεία:

- τη χώρα προέλευσης και το σχετικό τελωνειακό σταθμό επιθεώρησης εισόδου, για τα εισερχόμενα φορτία,

- το μοναδικό αριθμό αναφοράς του αντίστοιχου πιστοποιητικού που αναφέρεται είτε στο άρθρο 5 παράγραφος 1 είτε στο άρθρο 13 παράγραφος 2 στοιχείο α) της οδηγίας 97/78/ΕΚ, για κάθε φορτίο,

- τον αριθμό αναφοράς και τη διεύθυνση της αποθήκης προορισμού που αναφέρεται στο άρθρο 13 παράγραφος 1 στοιχείο γ) της οδηγίας 97/78/ΕΚ (αν είναι γνωστός),

- το σκάφος προορισμού ή την τρίτη χώρα προορισμού και τον τελωνειακό σταθμό επιθεώρησης εξόδου (αν είναι γνωστός).

Άρθρο 4

Ο επίσημος κτηνίατρος ή τα πρόσωπα που ενεργούν υπό την εποπτεία του διασφαλίζουν ότι στις αποθήκες που εγκρίνονται βάσει του άρθρου 12 παράγραφος 4 στοιχείο β) της οδηγίας 97/78/ΕΚ και, σε περίπτωση φορτίων προϊόντων που δεν ανταποκρίνονται στις κοινοτικές απαιτήσεις:

- όλα τα φορτία που παραδίδονται σε μία αποθήκη υπόκεινται σε έλεγχο της σχετικής έγγραφης τεκμηρίωσης,

- κατά τη διάρκεια της αποθήκευσης και πριν από την έξοδο πραγματοποιούνται έλεγχοι της τεκμηρίωσης και της ταυτότητας των φορτίων, για να εξακριβωθεί η προέλευσή τους και ο προορισμός τους,

- επιτρέπονται όλες οι αποστολές φορτίων από τις αποθήκες,

- όταν ένα φορτίο διαιρείται, η συσκευασία των μεμονωμένων επιμέρους μονάδων που αποτελούν κάθε μέρος του φορτίου παραμένει αναλλοίωτη.

Η αρμόδια αρχή μπορεί επίσης να διενεργήσει φυσικούς ελέγχους, εάν είναι αναγκαίο, σε όλα τα προϊόντα που αναφέρονται ανωτέρω και παραδίδονται, αποθηκεύονται ή αποστέλλονται από αποθήκες σε ελεύθερες ζώνες, ελεύθερες αποθήκες ή τελωνειακές αποθήκες, όταν υπάρχει υπόνοια κινδύνου για την υγεία των ζώων ή τη δημόσια υγεία.

Άρθρο 5

1. Οι εγκαταστάσεις που αναφέρονται στο άρθρο 13 παράγραφος 1 στοιχείο γ) ή παράγραφος 2 στοιχείο α) της οδηγίας 97/78/ΕΚ πρέπει να βρίσκονται υπό την εποπτεία της αρμόδιας αρχής.

2. Το κτηνιατρικό έγγραφο που αναφέρεται στο άρθρο 13 παράγραφος 2 στοιχείο α) της οδηγίας 97/78/ΕΚ πρέπει να βασίζεται στο υπόδειγμα του παραρτήματος της παρούσας απόφασης.

Ένα πιστοποιητικό μπορεί να χρησιμοποιηθεί για φορτίο που περιέχει προϊόντα που προέρχονται από διάφορα αρχικά φορτία, όπως στο υπόδειγμα του πιστοποιητικού που περιλαμβάνεται στο παράρτημα.

3. Η κοινοποίηση στην αρμόδια αρχή του σημείου προέλευσης που αναφέρεται στο άρθρο 13 παράγραφος 2 στοιχείο β) της οδηγίας 97/78/ΕΚ γίνεται με το πιστοποιητικό που περιγράφεται ανωτέρω.

Όταν ένα φορτίο προορίζεται για ένα λιμένα που βρίσκεται σε ένα διαφορετικό κράτος μέλος, πρέπει να διαβιβάζεται στην αρμόδια αρχή του λιμένα προορισμού ένα αντίγραφο του προαναφερόμενου πιστοποιητικού.

Όταν συμπληρωθεί η παράδοση και η φόρτωση των προϊόντων στο πλοίο, το πιστοποιητικό που αναφέρεται στην ανωτέρω παράγραφο 2 πρέπει να υπογραφεί από έναν υπάλληλο της αρμόδιας αρχής ή από τον πλοίαρχο και να επιστραφεί στον επίσημο κτηνίατρο ως απόδειξη παράδοσης.

Άρθρο 6

Η απόφαση 93/14/ΕΟΚ της Επιτροπής(2) καταργείται.

Άρθρο 7

Η παρούσα απόφαση απευθύνεται στα κράτη μέλη.

Βρυξέλλες, 8 Σεπτεμβρίου 2000.

Για την Επιτροπή

David Byrne

Μέλος της Επιτροπής

(1) ΕΕ L 24 της 30.1.1998, σ. 9.

(2) ΕΕ L 9 της 15.1.1993, σ. 42.

ΠΑΡΑΡΤΗΜΑ

>PIC FILE= "L_2000240EL.001702.EPS">

>PIC FILE= "L_2000240EL.001801.EPS">